Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 202/05)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“Χοιρομέρι Πιτσιλιάς” (Hiromeri Pitsilias)

ES Nr.: PGI-CY-02368 – 15.9.2017.

ACVN ( ) AĢIN (X)

1. Nosaukums vai nosaukumi

“Χοιρομέρι Πιτσιλιάς” (Hiromeri Pitsilias)

2. Dalībvalsts vai trešā valsts

Kipra

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

“Χοιρομέρι Πιτσιλιάς” / “Hiromeri Pitsilias” ir produkts, kas izstrādāts no nogatavinātas, sausas, sālītas, kūpinātas gaļas, kura marinēta vīnā. To ražo, nepievienojot nekādus konservantus (piemēram, nitrātus, nitrītus, polifosfātus), garšas pastiprinātājus vai citas piedevas. Arī izejvielas, ko izmanto produkta “Χοιρομέρι Πιτσιλιάς” / “Hiromeri Pitsilias” gatavošanai, nesatur nekādas piedevas vai konservantus (piemēram, nitrātus vai nitrītus).

Tā gatavošanā izmantotās izejvielas:

— svaiga cūkas kāja (vienā gabalā, kurā var būt tikai šādi kauli: augšstilba kauls, ceļa kauls, stilba kauls, mazais apakšstilba kauls un pēdas pamats) no veseliem dzīvniekiem, kas nokauti tiesību aktos noteiktajā kārtībā (ar pilnībā notecinātām asinīm un tūlīt atdzesētiem). To piedāvā bez ādas (izņemot pēdas pamatnes galu, kur ādu var saglabāt, ja tā neaptver gaļu). To saņemot, tiek pārbaudīta krāsa (raksturīga gaiši sarkana), smarža (laba), iekšējā temperatūra (no 0 °C līdz 7 °C) un pH (no 5,3 līdz 6),

— sauss sarkanvīns no vietējās vīnogu šķirnes ‘Mavro’ vīndārziem, kuri var ietvert arī ‘Maratheftiko’ šķirnes vīnogulājus. Vīnu saņemot, pārbauda tā (šķirnei raksturīgo) aromātu, spirta saturu (no 12 līdz 15 %) un cukuru saturu (mazāk nekā 4 g litrā),

— rupjais (jūras) sāls,

— pēc izvēles sasmalcināts koriandrs (Coriandrum sativum).

“Χοιρομέρι Πιτσιλιάς” / “Hiromeri Pitsilias” īpašības ir minētas turpmāk.

Fizikālās īpašības

Forma: bumbierveida (raksturīga visam šķiņķim, ko izmanto tā pagatavošanai), no vienas puses presēts (saplacināts)

Masa: 3–5 kg

Organoleptiskās īpašības

Krāsa: izteikti tumši sarkana līdz melna ārpusē un sarkana līdz purpursarkana iekšpusē. Iekšpusē var būt pamanāmas bālas svītras (šķiedras).

Garša: sāļa un dūmakaina, to pastiprina gatavošanā izmantotā vīna un koriandra (ja pievienots) garša.

Aromāts: raksturīgs vīnam, dūmiem un koriandram (ja izmantots).

Konsistence: kompakta, viengabalaina, bez joslām, kas atdala muskuļu šķiedras, košļājot stingra.

Ķīmiskās īpašības

Ūdens saturs: 40–55 %

Nātrija hlorīds: 5–10 %

“Χοιρομέρι Πιτσιλιάς” / “Hiromeri Pitsilias” piedāvā veselu (ar kaulu vai bez kaula) vai sagrieztu šķēlēs. Turklāt “Χοιρομέρι Πιτσιλιάς” / “Hiromeri Pitsilias” var laist tirgū ar ārējo virsmas garozu vai bez tās; šāda garoza izveidojas ražošanas procesa rezultātā. Produktu var pārdot iepakotu vai neiepakotu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Sauso sarkanvīnu, ko izmanto “Χοιρομέρι Πιτσιλιάς” / “Hiromeri Pitsilias” gatavošanai, ražo noteiktajā ģeogrāfiskajā apgabalā no vīnogām, kas audzētas vīndārzos ar vietējās ‘Mavro’ šķirnes vīnogulājiem, kas šajā reģionā ir visizplatītākās šķirnes vīnogulāji. Šie vīndārzi atrodas Pitsilia apgabalā (vīni ar kontrolētu cilmes vietas nosaukumu), un tie var ietvert ‘Maratheftiko’ (‘Vamvakada’) šķirnes vīnogulājus.

Pitsilia reģionam ir raksturīgas īpašas augsnes morfoloģiskās īpatnības un kvalitāte; tā īpašības ir labvēlīgas vīna ražošanai paredzētu vīnogu audzēšanai, piemēram, liels augstums virs jūras līmeņa, barības vielām trūcīga augsne slīpās nogāzēs, erodēti vulkāniskie ieži un nokrišņu neesība vīnogu nogatavošanās laikā. Visas šīs Pitsilia reģiona klimatiskās un morfoloģiskās īpatnības piešķir reģiona vīniem īpašas organoleptiskās un kvalitātes īpašības, kuras tiek nodotas produktam “Χοιρομέρι Πιτσιλιάς” / “Hiromeri Pitsilias” un ietekmē tā organoleptiskās īpašības, jo produkta iegremdēšana vīnā ir svarīga ražošanas procesa sastāvdaļa.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

“Χοιρομέρι Πιτσιλιάς” / “Hiromeri Pitsilias” gatavošanas posmi, kas veicami noteiktajā ģeogrāfiskajā apgabalā, ir šādi: lieko daļu noņemšana (pēc nepieciešamības), sausa sālīšana piecas līdz septiņas dienas, mērcēšana sausā sarkanvīnā vismaz divas nedēļas, kūpināšana vismaz vienu mēnesi, presēšana, turēšana nogatavināšanas telpā ar mērķi turpināt žāvēšanu un koriandra pievienošana (ja vajadzīgs). Ir iespējams tikai atsevišķs kūpināšanas posms vai kūpināšana kopā ar turēšanu nogatavināšanas telpā, taču abos gadījumos šim periodam jāilgst vismaz divarpus mēnešus. Turklāt virsmas garozas (kas izveidota ražošanas procesa rezultātā) vai jebkuru citu nevēlamu “Χοιρομέρι Πιτσιλιάς” / “Hiromeri Pitsilias” daļu noņemšana jāveic ražotājiem pašiem noteiktajā ģeogrāfiskajā apgabalā, lai novērstu jebkādas izmaiņas produkta fizikālajās īpašībās.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Jebkurā formā, kādā produkts tiek piedāvāts (iepakots vai neiepakots, vesels vai sagriezts šķēlēs), uz tā jābūt atbilstošam marķējumam, kurā norādīts reģistrētais nosaukums un sīka informācija par ražotni, kurā tas ražots un/vai sagriezts un iepakots (ja sagriešana un iepakošana nenotiek ražotnē).

4. Ģeogrāfiskā apgabala īsa definīcija

Noteiktais ģeogrāfiskais apgabals Pitsilia ir pazīstams ar savu kalnainumu. Tas aptver apgabalus, kuri atrodas vismaz 700 metru augstumā virs jūras līmeņa un ietilpst turpmāk minēto apdzīvotu vietu administratīvajās robežās.

Nikosijas (Nicosia) eparhija: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nikosija), Palechori, Platanistasa, Polystypos, Saranti, Spilia, Farmakas, Fikardou, Fterikoudi, Kambi.

Larnakas (Larnaca) eparhija: Odou.

Limasolas (Limassol) eparhija: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra, Chandria.

5. Saikne ar ģeogrāfisko apgabalu

Pieteikums nosaukuma “Χοιρομέρι Πιτσιλιάς” / “Hiromeri Pitsilias” reģistrēšanai ir balstīts uz produkta fizikālajām, ķīmiskajām un organoleptiskajām īpašībām, kuras attīstījušās un saglabājušās tāda ražošanas procesa rezultātā, kurā nav vajadzīgas nekādas piedevas vai citas palīgvielas.

“Χοιρομέρι Πιτσιλιάς” / “Hiromeri Pitsilias” īpašības, jo īpaši turpmāk norādītās, ir panāktas produkta ražotāju zinātības rezultātā.

Šķiņķa pamatni noapaļo (ja nepieciešams), noņemot liekās daļas, lai visā produktā panāktu vienmērīgu sāls absorbēšanos, kā arī nodrošinātu vienmērīgu paskābināšanu un kūpināšanu.

Laiks, kurā šķiņķis tiek turēts sālī, un izmantotā sāls daudzums nedaudz atšķiras atkarībā no šķiņķa izmēra. Lielāka izmēra šķiņķi sālī tur ilgāk, un tam ir nepieciešams nedaudz lielāks sāls daudzums, lai sasniegtu vēlamo absorbcijas pakāpi līdz kaulam, kā arī gatavā produkta vēlamo garšu.

Produktam “Χοιρομέρι Πιτσιλιάς” / “Hiromeri Pitsilias” raksturīgo intensīvo vīna garšu un aromātu, kā arī iekšpuses krāsu ietekmē atbilstoša sausā sarkanvīna izvēle (aromāta un ķīmisko īpašību ziņā), iegūstot to no vīndārziem, kuri ietver vietējās vīnogu šķirnes ‘Mavro’ vīnogulājus, kas apgabalā ir visizplatītākās šķirnes vīnogulāji (aizņem apmēram 80 % no kopējās ar vīnogulājiem apstādītās platības), un kuros var būt arī sarkanā vīna vīnogu šķirnes ‘Maratheftiko’ vīnogulāji, kā arī tas, cik ilgu laiku gaļu mērcē vīnā.

Kūpināšana un presēšana ir “Χοιρομέρι Πιτσιλιάς” / “Hiromeri Pitsilias” gatavošanai būtiski posmi un svarīgi ražotāju zinātības elementi. Kūpināšana noteiks ārējo krāsu un dūmu garšu un aromātu, neradot izmaiņas iepriekšējā ražošanas posmā iegūtajā vīna un koriandra (ko var pievienot) garšā un aromātā. Kūpināšanas process ir viegls, pakāpenisks un auksts. Uguns intensitāte, produkta attālums no uguns un kūpināšanas ilgums ir atkarīgs arī no klimatiskajiem apstākļiem. Vasaras mēnešos ugunij nav jābūt tik intensīvai, un laiks, kas vajadzīgs, lai produkts sasniegtu vēlamo mitruma līmeni, ir īsāks.

Pārmaiņus veikta kūpināšana un presēšana noteiks šķiņķa formu, tā ūdens saturu un konsistenci un novērsīs jebkādu kvalitātes pasliktināšanos. Kompresiju skaitu nosaka šķiņķa lielums un klimatiskie apstākļi. Lielākiem šķiņķiem vajadzīgs lielāks kompresiju skaits. Vasarā augstākas temperatūras dēļ produkta gatavošanai parasti vajag mazāk kompresiju.

Ja produkta iekšpuses krāsa un konsistence pēc produkta kūpināšanas netiek uzskatīta par vēlamo, ražotājs šķiņķi novieto ēnotā, vēdināmā vietā, lai nogatavinātu un iegūtu vēlamās īpašības. Gatavā produkta konsistencei vajadzētu būt tādai, lai katra šķēle būtu viengabalaina un kompakta, nevis irdena.

Pitsilia reģiona klimats, kam raksturīgas vēsas, sausas vasaras un maigas ziemas, apvienojumā ar nogāzēm, kuras ir salīdzinoši neauglīgas, ir palīdzējis attīstīt gaļas pārstrādes produktu ražošanas un konservēšanas procesu telpu vides apstākļos, kas nodrošinājis gaļas pieejamību ģimenei visu gadu bez nepieciešamības to uzglabāt taukos (kā to dara citos reģionos). Šo produktu ražošanas zināšanas nav mainījušās, un tās tiek nodotas no paaudzes paaudzē; mūsdienās šo zinātību Pitsilia reģiona ražotāji modernajās iekārtās izmanto joprojām.

Arī Pitsilia reģiona augsne un klimats vienmēr ir veicinājis vīnogu ražošanu mazākā daudzumā, salīdzinot ar citiem reģioniem, turklāt to sula ir bagātāka ar polifenoliem. Līdztekus citai ražošanas zinātībai “Χοιρομέρι Πιτσιλιάς” / “Hiromeri Pitsilias” ražotāji ir mantojuši arī izcilo melno vīnu, ko minējis N. Ierides (1903, “Brief History of Cyprus” (“Īsa Kipras vēsture”)); tas vēl vairāk nostiprina saikni starp produktu un reģionu, piešķirot tam intensīvo aromātu un garšu, kas raksturīgi vietējam ‘Mavro’ vīnogu šķirnes vīnam.

To “Χοιρομέρι Πιτσιλιάς” / “Hiromeri Pitsilias” īpašību dēļ, kas gūtas ražotāju zinātības un reģiona vīna izmantošanas rezultātā, produkts ir ieguvis tādu reputāciju, ka to var uzskatīt par vienu no izsmalcinātākajām uzkodām (meze) Kiprā, kā norādījis P. Xioutas, 1978, “Kypriaki Laografia ton Zóon” (“Dzīvnieki Kipras folklorā”). Patiesi, N. Patapiou un C. Lazarou 2013. gada vēsturiskajās atsaucēs “Hiromeri: A Specialty Ham of Cyprus – Historical Evidence, Culinary and Cultural Perspectives” (““Hiromeri”. Īpašais Kipras šķiņķis – vēsturiskas liecības, kulinārijas un kultūras perspektīvas”) piemin, ka “Χοιρομέρι Πιτσιλιάς” / “Hiromeri Pitsilia” tika eksportēts uz Sīriju jau pat 18. gadsimtā.

Pitsilia apgabalā ražotie gaļas pārstrādes produkti, ietverot “Χοιρομέρι Πιτσιλιάς” / “Hiromeri Pitsilia”, ir nesaraujami saistīti ar šo reģionu, un visās publikācijās un/vai tīmekļa vietnēs, kas ietver informāciju tūristiem, ir īpaša atsauce uz tiem. Īpaši tiek minēti gaļas pārstrādes produkti no Pitsilia reģiona, tostarp, protams, “Χοιρομέρι Πιτσιλιάς” / “Hiromeri Pitsilia”, arī publikācijās, kas saistītas ar Kipras gastronomiju, piemēram, Lauksaimniecības, dabas resursu un vides ministrija, 2011, “Gastronomikos Chartis tis Kyprou” (“Kipras kulinārijas karte”), Florentia Kithraiotou, 2009, “Trofi: aformi schesis” (“Pārtika: attiecību pamats”) un F. Evangelatou: “Xechasmenes nostimies tou Kypriakou Choriou” (“Kipras ciema aizmirstās garšas”).

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) OV L 343, 14.12.2012., 1. lpp.